Դոմենիկո Կրիշիտո

**Դոմենիկո Կրիշիտո** (, ), իտալացի պրոֆեսիոնալ ֆուտբոլիստ։ Ներկայումս հանդես է գալիս Ջենոայի և Իտալիայի ազգային հավաքականի կազմում։ Խաղում է ձախ պաշտպանի դիրքում։

## Ակումբային կարիերա
### «Յուվենտուս»
Կրիշիտոն Ջենոայի ակադեմիայի սան է։ Իր պրոֆեսիոնալ դեբյուտը նշեց 2003 թվականի հունիսի 7-ին՝ փոխարինման մտնելով Կոզենցայի դեմ խաղում։ 2004 թվականի ամռանը Կրիշիտոն 1․9 միլիոն եվրոյի դիմաց համատեղ սեփականության գործարքով տեղափոխվեց Յուվենտուս։ Ակումբի երիտասարդական թիմում նա հանդես էր գալիս Կլաուդիո Մարկիզիոյի, Պաոլո Դե Չելյեի ու Սեբաստիան Ջովինկոյի հետ, ու 2005-06 մրցաշրջանում նրանք միասին հաղթեցին Իտալիայի երիտասարդական առաջնությունը։

2006-07 մրցաշրջանում Կրիշիտոն վարձավճարով վերադարձավ Ջենոա։ Առաջին հանդիպումը թիմի մեկնարկային կազմում անցկացրեց 2006 թվականի օգոստոսի 19-ին՝ Իտալիայի գավաթի Սպեցիայի դեմ խաղում։ Իր առաջին գոլը պրոֆեսիոնալ կարիերայում խփեց դեկտեմբերի 9-ին՝ Տրևիզոյի դեմ խաղում։ Դեկտեմբերի 16-ին իտալացին գոլի հեղինակ դարձավ Ֆրոզինոնեի դեմ խաղում՝ օգնելով իր թիմին հաղթել 3-2 հաշվով։ 2007 թվականի հունվարին Յուվենտուսը գնեց Կրիշիտոյի լրիվ տրանսֆերը 7․5 միլիոն եվրոյի դիմաց։ Բացի այդ, նա նոր պայմանագիր կնքեց Յուվենտուսի հետ՝ նախատեսված մինչև 2011 թվականը։ Մայիսի 19-ին Կրիշիտոն գոլ խփեց Բարիի դեմ խաղում։ Վարձավճարի ընթացքում իտալացին անցկացրեց 39 հանդիպում՝ դառնալով 4 գոլի հեղինակ։

2007 թվականի ամռանը Կրիշիտոն վերադարձավ Յուվենտուս։ Իր դեբյուտը Սերիա A-ում նշեց օգոստոսի 25-ին՝ թիմի մեկնարկային կազմում խաղադաշտ դուրս գալով Լիվորնոյի դեմ խաղում։ Սեպտեմբերի 23-ին՝ Ռոմայի դեմ խաղում Ֆրանչեսկո Տոտտիի կողմից 6 րոպեում 2 գնդակ բաց թողելուց հետո Կրիշիտոն փոխարինվեց հանդիպման ընդմիջմանը, ինչից հետո համարվեց «չափազանց թույլ» կենտրոնական պաշտպան լինելուց հետո և կորցրեց իր դիրքը Յուվենտուսի հիմնական կազմում՝ զիջելով այն Ջորջիո Կիելինիին և Նիկոլա Լեգրոտալիեին։ Յուվենտուսի առաջին թիմի կազմում Կրիշիտոն անցկացրեց 9 հանդիպում։

### Վերադարձ «Ջենոա»
2008 թվականի ձռմանը Կրիշիտոն մինչև մրցաշրջանի ավարտը վարձավճարով վերադարձավ Ջենոա։ Առաջին հանդիպումը վերադարձից հետո անցկացրեց հունվարի 13-ին՝ Լացիոյի դեմ խաղում։ Հուլիսի 3-ին Կրիշիտոն կրկին վարձավճարով տեղափոխվեց Ջենոա։ 2009 թվականի փետրվարի 1-ին նա խփեց Պալերմոյի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Մայիսի 10-ին իտալացին գոլ խփեց Ատալանտայի դեմ խաղի 90-րդ րոպեին՝ փրկելով Ջենոային պարտությունից։ 2008-09 մրցաշրջանում Կրիշիտոն անցկացրեց 37 հանդիպում՝ դառնալով 3 գոլի և 3 գոլային փոխանցման հեղինակ։

2009 թվականի հունիսին Ջենոան 5․5 միլիոն եվրոյի դիմաց համատեղ սեփականության գործարքով գնեց Կրիշիտոյի տրանսֆերը։ Իր առաջին հանդիպումը եվրոպական առաջնություններում անցկացրեց օգոստոսի 20-ին՝ Եվրոպայի Լիգայի որակավորման 4-րդ փուլի Օդենսեի դեմ խաղում։ Օգոստոսի 23-ին Կրիշիտոն գոլի հեղինակ դարձավ Ռոմայի դեմ խաղում՝ օգնելով իր թիմին հաղթել 3-2 հաշվով։ Սեպտեմբերի 13-ին նա հեռացվեց խաղադաշտից Նապոլիի դեմ խաղում՝ կարմիր քարտ ստանալով հանդիպման 28-րդ րոպեին։ 2010 թվականի հունիսի 25-ին Ջենոան 6 միլիոն եվրոյի դիմաց գնեց Կրիշիտոյի տրանսֆերի մնացած մասը։ 2011 թվականի փետրվարի 27-ին իտալացին կարմիր քարտ ստացավ Կատանիայի դեմ խաղում՝ հեռացվելով խաղադաշտից խաղի 66-րդ րոպեին։ 2010-11 մրցաշրջանում Կրիշիտոն անցկացրեց 36 հանդիպում առաջնությունում՝ դառնալով 3 գոլային փոխանցման հեղինակ։

### «Զենիթ» Սանկտ Պետերբուրգ
2011 թվականի հունիսի 27-ին Կրիշիտոն 5 տարվա պայմանագիր կնքեց Սանկտ Պետերբուրգի Զենիտի հետ։ Ակումբը նրա համար վճարեց 11 միլիոն եվրո։ Իր դեբյուտը Ռուսաստանի առաջնությունում նշեց օգոստոսի 6-ին՝ ԲԿՄԱ Մոսկվայի դեմ խաղում՝ այս խաղում գոլային փոխանցում տալով Ալեքսանդր Կերժակովին։ Առաջին հանդիպումը Չեմպիոնների Լիգայում Կրիշիտոն անցկացրեց սեպտեմբերի 13-ին՝ խմբային փուլի ԱՊՕԷԼ-ի դեմ խաղում։ Իր առաջին գոլը Զենիտի կազմում խփեց 2012 թվականի մարտի 16-ին՝ Դինամո Մոսկվայի դեմ խաղում։ 2011-12 մրցաշրջանում Կրիշիտոն անցկացրեց 33 հանդիպում բոլոր մրցաշարերում՝ դառնալով 1 գոլի ու 3 գոլային փոխանցման հեղինակ և օգնելով Զենիտին հաղթել Ռուսաստանի առաջնությունը։

2012 թվականի հուլիսի 14-ին Կրիշիտոն թիմի մեկնարկային կազմում խաղադաշտ դուրս եկավ Ռուսաստանի սուպերգավաթի Ռուբինի կազմում, սակայն Զենիտը պարտվեց 2-0 հաշվով։ Հուլիսի 28-ին նա գոլի և գոլային փոխանցման հեղինակ դարձավ Դինամո Մոսկվայի դեմ խաղում՝ 2-0 հաշվով հաղթանակ պարգևելով իր թիմին։ Օգոստոսի 11-ին իտալացին 2 գոլային փոխանցում տվեց Սպարտակ Մոսկվայի դեմ խաղում։ 2014 թվականի մարտի 19-ին Կրիշիտոն գոլային փոխանցում տվեց Չեմպիոնների Լիգայի 1/8 եզրափակչի Բորուսիա Դորտմունդի դեմ խաղում՝ օգնելով Զենիտին հաղթել 2-1 հաշվով։ Մարտի 29-ին նա գոլ խփեց Ամկար Պերմի դեմ խաղում։ 2013-14 մրցաշրջանում Կրիշիտոն անցկացրեց 26 հանդիպում՝ դառնալով 1 գոլի և 4 գոլային փոխանցման հեղինակ։

2014 թվականի օգոստոսի 2-ին Կրիշիտոն դուբլ ձևակերպեց Արսենալ Տուլայի դեմ խաղում։ Մարտի 12-ին իտալացին գոլ խփեց Եվրոպայի Լիգայի 1/8 եզրափակչի Տորինոյի դեմ խաղում՝ օգնելով իր թիմին հաղթել 2-0 հաշվով։ Զենիտի ավագի թևկապով Կրիշիտոն առաջին անգամ խաղադաշտ դուրս եկավ 2015 թվականի մարտի 15-ին՝ Տորպեդո Մոսկվայի դեմ խաղում։ Ապրիլի 12-ին նա հեռացվեց խաղադաշտից Ռուբին Կազանի դեմ խաղում՝ ստանալով երկրորդ դեղին քարտը հանդիպման 59-րդ րոպեին։ 2014-15 մրցաշրջանում Կրիշիտոն անցկացրեց 40 հանդիպում բոլոր մրցաշարերում՝ դառնալով 3 գոլի և 5 գոլային փոխանցման հեղինակ, իսկ Զենիտը հաղթեց Ռուսաստանի առաջնությունը։

2015 թվականի հուլիսի 12-ին Կրիշիտոն մասնակցեց Ռուսաստանի սուպերգավաթի Լոկոմոտիվ Մոսկվայի դեմ խաղում՝ իրացնելով այս հանդիպման հետխաղյա 11-մետրանոցների հարվածաշարի հաղթական 11-մետրանոցը և օգնելով Զենիտին նվաճել գավաթը։ Հոկտեմբերի 28-ին նա 2 գոլային փոխանցում տվեց Ռուսաստանի գավաթի Տոսնոյի դեմ խաղում։ 2016 թվականի փետրվարի 16-ին Կրիշիտոն հեռացվեց խաղադաշտից Չեմպիոնների Լիգայի 1/8 եզրափակչի Բենֆիկայի դեմ խաղում՝ ստանալով երկրորդ դեղին քարտը հանդիպման 90-րդ րոպեին։ Մայիսի 2-ին իտալացին թիմի ավագի թևկապով խաղադաշտ դուրս եկավ Ռուսաստանի գավաթի եզրափակչի ԲԿՄԱ Մոսկվայի դեմ խաղում՝ օգնելով Զենիտին նվաճել գավաթը։ 2015-16 մրցաշրջանում Կրիշիտոն անցկացրեց 35 հանդիպում։

2016 թվականի հուլիսի 23-ին Կրիշիտոն խաղադաշտ դուրս եկավ Ռուսաստանի սուպերգավաթի ԲԿՄԱ Մոսկվայի դեմ խաղում՝ օգնելով Զենիտին հաղթել 1-0 հաշվով և նվաճել գավաթը։ Սեպտեմբերի 29-ին նա գոլի և գոլային փոխանցման հեղինակ դարձավ Եվրոպայի Լիգայի ԱԶ Ալկմարի դեմ խաղում։ 2017-18 մրցաշրջանում իտալացին դարձավ թիմի հիմնական ավագը։ Օգոստոսի 6-ին Կրիշիտոն գոլի և գոլային փոխանցման հեղինակ դարձավ Սպարտակ Մոսկվայի դեմ խաղում։ 2018 թվականի մարտի 3-ին նա հեռացվեց խաղադաշտից Ամկար Պերմի դեմ խաղում՝ ստանալով երկրորդ դեղին քարտը հանդիպման ավելացված ժամանակում։ Մայիսի 8-ին Կրիշիտոն հայտարարեց Զենիտից հեռանալու մասին։ Ռուսական ակումբի կազմում նա անցկացրեց 225 հանդիպում բոլոր մրցաշարերում՝ դառնալով 20 գոլի և 30 գոլային փոխանցման հեղինակ։

### Երկրորդ վերադարձ «Ջենոա»
2018 թվականի մայիսի 24-ին Կրիշիտոն ազատ գործակալի կարգավիճակով միացավ Ջենոային՝ ստանալով 4 համարի մարզաշապիկը և միանգամից դառնալով թիմի հիմնական ավագը։ Առաջին հանդիպումը վերադարձից հետո Կրիշիտոն անցկացրեց օգոստոսի 11-ին՝ Իտալիայի գավաթի Լեչեի դեմ խաղում։ Օգոստոսի 26-ին նա 2 գոլային փոխանցում տվեց Էմպոլիի դեմ խաղում՝ օգնելով Ջենոային հաղթել 2-1 հաշվով։ Դեկտեմբերի 9-ին իտալացին հեռացվեց խաղադաշտից ՍՊԱԼ-ի դեմ խաղում՝ կարմիր քարտ ստանալով հանդիպման 11-րդ րոպեին։ 2019 թվականի փետրվարի 17-ին Կրիշիտոն գոլի հեղինակ դարձավ Լացիոյի դեմ հանդիպման վերջին րոպեին՝ 2-1 հաշվով հաղթանակ պարգևելով իր թիմին։ Մայիսի 18-ին նա գոլ խփեց Կալյարիի դեմ խաղի 89-րդ րոպեին, իսկ հանդիպումն ավարտվեց 1-1 հաշվով։ 2018-19 մրցաշրջանում Կրիշիտոն անցկացրեց 36 հանդիպում՝ դառնալով 2 գոլի և 4 գոլային փոխանցման հեղինակ։

2019 թվականի օգոստոսի 25-ին Կրիշիտոն գոլ խփեց Ռոմայի դեմ խաղում, իսկ հանդիպումն ավարտվեց 3-3 հաշվով։

## Միջազգային կարիերա
Կրիշիտոն ներկայացրել է Իտալիան բոլոր տարիքային երիտասարդական հավաքականներում։ 2007 թվականին նա մինչև 21 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 3 հանդիպում, իսկ Իտալիան զբաղեցրեց 3-րդ հորիզոնականը՝ 3-րդ տեղի համար հանդիպման հետխաղյա 11-մետրանոցների հարվածաշարում պարտության մատնելով Պորտուգալիային։ 2008 թվականին Կրիշիտոն մասնացկեց ամառային օլիմպիական խաղերին, սակայն Իտալիան դուրս մնաց քառորդ եզրափակչից՝ պարտվելով Բելգիային։ 2009 թվականին նա կրկին մասնակցեց Եվրոպայի Մ21 առաջնությանը՝ խաղադաշտ դուրս գալով բոլոր 4 խաղերում։ Իտալիան դուրս մնաց կիսաեզրափակչից՝ 1-0 հաշվով պարտվելով Գերմանիային։

Իր դեբյուտը Իտալիայի ազգային հավաքականում Կրիշիտոն նշեց 2009 թվականի օգոստոսի 12-ին՝ թիմի մեկնարկային կազմում խաղադաշտ դուրս գալով Շվեյցարիայի դեմ ընկերական խաղում։ 2010 թվականի հունիսին նա Մարչելո Լիպիի կողմից ընդգրկվեց աշխարհի առաջնության համար վերջնական կազմում։ Առաջնությունում Կրիշիտոն մասնակցեց բոլոր 3 խաղերին, իսկ Իտալիան չկարողացավ հաղթել ոչ մի խաղում և զբաղեցրեց վերջին հորիզոնականը իր խմբում՝ դուրս մնալով աշխարհի առաջնությունից։

2011 թվականի փետրվարի 8-ին Կրիշիտոն գոլային փոխանցման հեղինակ դարձավ Գերմանիայի դեմ ընկերական խաղում՝ փրկելով իր թիմին պարտությունից։ 2012 թվականի մայիսին նա Չեզարե Պրանդելիի կողմից ընդգրկվեց Իտալիայի հավաքականի՝ Եվրո 2012-ի համար կազմում, ապա հեռացվեց թիմից Իտալական ֆուտբոլային սկանդալի հետաքննության մեջ ներգրավվելու համար։ Կրիշիտոն քննադատեց Իտալիայի ֆուտբոլի ֆեդերացիային իրեն հեռացնելու համար։ Մի քանի ամիս անց, նրանից հանվեցին բոլոր մեղադրանքները։

2014-ից 2018 թվականներին Կրիշիտոն չանցկացրեց ոչ մի հանդիպում Իտալիայի ազգային հավաքականի կազմում։ 2018 թվականի մայիսին նա նորից հրավիրվեց ազգային հավաքական Ռոբերտո Մանչինիի կողմից՝ Սաուդյան Արաբիայի, Ֆրանսիայի և Նիդերլանդների դեմ ընկերական խաղերի համար։ Հունիսի 4-ին Կրիշիտոն հեռացվեց խաղադաշտից Նիդերլանդների դեմ խաղում՝ կարմիր քարտ ստանալով հանդիպման 69-րդ րոպեին։

## Կարիերայի վիճակագրություն
### Ակումբային վիճակագրություն
*2019 թվականի հոկտեմբերի 13-ի դրությամբ*

### Միջազգային վիճակագրություն
*2019 թվականի հոկտեմբերի 13-ի դրությամբ*

## Նվաճումներ
### Ակումբային
**«Զենիթ» Սանկտ Պետերբուրգ**

* Ռուսաստանի առաջնություն. 2011–12, 2014–15
* Ռուսաստանի գավաթ. 2015–16
* Ռուսաստանի սուպերգավաթ. 2015, 2016

## Ծանոթագրություններ

## Արտաքին հղումներ
* Կրիշիտոյի պաշտոնական Տվիտերի էջը
* Կրիշիտոյի պաշտոնական Ինստագրամի էջը
* Կրիշիտոն transfermarkt-ում
* Կրիշիտոն soccerbase.com-ում
* Կրիշիտոն WhoScored.com կայքում
* Կրիշիտոն Զենիտի պաշտոնական կայքում
* Կրիշիտոն Ջենոայի պաշտոնական կայքում
* Կրիշիտոն Սերիա A-ի պաշտոնական կայքում 
* Կրիշիտոն ՈՒԵՖԱ-ի պաշտոնական կայքում
* Կրիշիտոն ՖԻՖԱ-ի պաշտոնական կայքում

Կատեգորիա:Զենիթի ֆուտբոլիստներ
Կատեգորիա:Իտալացի ֆուտբոլիստներ
Կատեգորիա:Իտալիայի հավաքականի ֆուտբոլիստներ
Կատեգորիա:Յուվենտուսի ֆուտբոլիստներ
Կատեգորիա:Ջենոայի ֆուտբոլիստներ
Կատեգորիա:Ռուսաստանի Պրեմիեր Լիգայի խաղացողներ
Կատեգորիա:Տղամարդկանց ֆուտբոլի պաշտպաններ